## Emergències i Interior publica els horaris d’espectacles públics i activitats recreatives per a 2025

*** Com a novetat, es regulen els horaris dels cicles d’especial interés cultural o turístic i la possibilitat que els ajuntaments autoritzen ampliacions d’horari fins a les 06.00 hores**

La Conselleria d’Emergències i Interior ha publicat en el *Diari Oficial de la Generalitat Valenciana* (DOGV) l’orde anual que regula els horaris d’obertura i tancament per a espectacles públics, activitats recreatives, activitats socioculturals i establiments públics en 2025, en compliment de la Llei 14/2010 d’espectacles públics. Esta normativa s’actualitza cada any per a adaptar-se a l’evolució del sector i garantir un equilibri entre l’oci, el treball i el dret al descans de la ciutadania.

L’orde assigna per horaris i en grups diferents els diversos establiments d’espectacles i els que oferixen activitats recreatives i socioculturals recollides en la Llei d’espectacles públics, activitats recreatives i establiments públics.

Així, amb horari des de les 10.00 i el tancament fins que acabe l’última sessió, que, com a màxim, començarà a les 01.05 hores, s’inclouen els espectacles circenses, cinematogràfics, teatres, auditoris, amfiteatres, sales d’arts escèniques i sales de concerts.

Els *pubs* i karaokes, cafés teatre, cafés concert, cafés cantant es podran obrir a les 12.00 hores i finalitzaran l’activitat a les 03.30 hores, mentres que les sales recreatives s’obriran a les 08.00 hores i es tancaran a la una de la matinada.

Per la seua banda, les sales de conferències, espectacles taurins, museus i sales d’exposicions, pistes de patinatge, parcs d’atraccions, parcs temàtics, establiments de joc d’estratègia amb armes simulades i jocs d’escapada podran obrir a les 09.00 hores i tancar a la una.

Els pubs, salons de banquets, restaurants, cafés bar i cafeteries podran oferir actuacions musicals en directe i altres de caire cultural en horari diürn i fins a les 22.00 hores.

Els parcs aquàtics i les ludoteques obriran de 09.00 a 00.00 hores; les escoles taurines, els cibersalons o similars ho podran fer de 10.00 a 00.00 hores, mentres que es reconeix per a les pistes de bitles i billars un horari de 10.00 a 01.00 hores.

Així mateix, els establiments esportius, com ara pavellons, camps d’esport i estadis, piscines esportives, d’esbarjo o polivalents, podran obrir de 06.30 a 01.00 hores, mentres que els gimnasos podran obrir a les 06.00 hores si tenen acreditada la insonorització del local.

**Discoteques i sales de festa**

Les discoteques, les sales de festa i els salons de ball poden obrir des de les 17.00 hores fins a les 07.30 hores, mentres que les cafeteries, restaurants, bars i cibercafés tenen un horari de 06.00 a 01.30 hores, excepte aquells que es puguen establir en locals considerats botigues de conveniència, l’horari dels quals serà de 08.00 a 03.00 hores.

Els salons de banquets obriran a les 10.00 hores i han de tancar a les 03.30 hores, mentres que els zoològics, aquaris i safaris parc podran obrir a les 09.00 i tancar a les 22.00 hores.

Finalment, les sales polivalents obrin a les 09.00 hores i el saló *lounge* a les 12.00. Tots dos tancaran a les 02.30 hores.

**Regulació d’horaris**

La Conselleria d’Emergències i Interior ha establit els nous horaris dels espectacles públics, les activitats recreatives, socioculturals i els establiments públics en tota la Comunitat.

Els espectacles i les activitats que no tinguen un horari específic establit podran ajustar el seu horari d’obertura i tancament per analogia amb altres similars. En casos en què no siga possible l’aplicació analògica, l’òrgan autonòmic competent determinarà l’horari corresponent.

Els establiments dedicats a l’hostaleria i restauració situats en zones maritimoterrestres podran ampliar el seu horari d’obertura i tancament entre les 10.00 i les 03.00 hores, sempre que l’ajuntament corresponent ho autoritze mitjançant una declaració expressa.

Es permetrà una extensió dels horaris en les dates següents: 5 de gener (Nit de Reis), 8 d’octubre (vespra del Dia de la Comunitat Valenciana), 24 de desembre (Nit de Nadal) i 31 d’octubre (vespra del Dia de Tots Sants). A més, es permetrà una extensió de 90 minuts en la Nit de Cap d’Any i el Dia de Cap d’Any.

Els locals que organitzen sessions per a menors d’edat podran iniciar les activitats a partir de les 17.00 hores i hauran de concloure com a màxim a les 22.00 hores.

L’horari dels espectacles programats durant les festes populars o en espais oberts o via pública serà determinat per l’ajuntament, amb la finalitat d’equilibrar el gaudi dels assistents i el respecte pel benestar de la comunitat.

Entre les novetats més destacades es troben els horaris dels cicles d’especial interés cultural o turístic i la possibilitat que els ajuntaments autoritzen ampliacions d’horari fins a les 06.00 hores en els cicles citats. Per a fer-ho, les organitzacions hauran de justificar la necessitat d’estes ampliacions ateses les característiques específiques de l’esdeveniment.

Els ajuntaments podran autoritzar una ampliació d’una hora més en l’horari general en unes certes circumstàncies, com ara afluència turística o festes locals, sempre que la resolució estiga degudament motivada.

Esta nova regulació busca equilibrar l’activitat sociocultural i recreativa amb el respecte als drets i les necessitats de la ciutadania, garantint que els horaris de tancament s’adapten a les circumstàncies especials sense posar en risc el benestar comú.

Fecha: 27/12/2024